Fundur í Rótarýklúbbi Hafnarfjarðar þann 26. nóvember 2020 kl. 12.15

Þetta er fundur nr. 13 á starfsárinu og 3576 frá stofnun.

Mættir voru 28 félagar.

Fyrirlesari dagsins er Dadda Sigríður Árnadóttir aðstoðarleikskólastjóri á Smáralundi. Fundarefnið er á vegum æskulýðsnefndar.

Sigríður Kristín forseti setti fund, sem er rafrænn Zoomfundur. Afmæli til næsta fundar eiga Einar Eyjólfsson, Gunnar Hörður Sæmundsson, Pétur Óskarsson og Sigurður Björgvinsson en hann verður sjötugur.

Dadda Sigríður er aðstoðarleikskólastjóri á leikskólanum Smáralundi og gerði hún grein fyrir tengingu sinni við Hafnarfjörð. Hún ræddi um starfið á Smáralundi og áherslur í starfinu. Um er að ræða heilsueflandi leikskóli á vegum Landlæknis og hafa verið frá árinu 2016. Leggja mikla áherslu á hreyfingu og hollt mataræði. Enn sem komið er eini leikskólinn í Hafnarfirði sem er heilsueflandi en nokkrir grunnskólar hafa þá stöðu. Lýsti hún umsóknarferlinu en það er nokkuð strangt. Horft er til átta þátta við matið. Þau eru með skipulagðar hreyfistundir sem eru skipulagðar af íþróttafræðingi. Nota mikið útiveru og nærsamfélagið. Hvetja börnin og fjölskyldur til þess að hreyfa sig og m.a. ganga í skólann og starfsfólkið til að ganga í vinnu. Eru með ýmsa viðburði s.s. frjálsíþróttadag, hjóladag, fótboltadag og Smáralundarhlaupið. Dadda kynnti veggspjöld sem þau kynna og fela m.a. í sér hvatningu til að hreyfa sig alla daga og borða hollt. Alla daga er byrjað á útihlaupum sama hvernig viðrar. Þá er lögð mikil áhersla á góða borðsiði samhliða hollu mataræði og að matartíminn sé róleg stund.

Þá er lögð áhersla á geðrækt og m.a. að kynna þeim núvitund. Leikskólinn er að hefja sitt þriðja ár í tilraunverkefni því tengdu. Dadda sagði frá því að árið 2017 var ákveðið að innleiða núvitund í skólann. Fengu Núvitundarsetrið til samstarfs og fengu styrk frá Lýðheilsusjóði. Byrjuðu á vinnu með starfsfólki til að undirbúa það en nú fara öll börnin í núvitundarstund og gera æfingar. Hefur þetta reynst vel á tímum Covid. Hafa einnig boðið upp á hugleiðslumorgna með foreldrum.

Áhersla er lögð á að taka vel á móti börnunum og að öllum líði vel og finna að þau séu velkomin. Hrós og hvatning er mikilvægt í starfinu. Þá fara þau vel yfir mikilvægi góðra umhirðu á tönnum og kenna þeim og sýna hvernig á að bursta tennur og hvetja fjölskyldur til að undirbúa börnin vel fyrir heimsókn til tannlæknis og eftirlits þar. Starfsfólk fer á hverjum morgni yfir leiksvæði úti til að kanna öryggi, fá slökkviliðið í heimsókn árlega til að fara yfir brunavarnir og fræða börnin. Varðandi fjölskyldu er mikið lagt upp úr góðum samskiptum. Nota smáforrit til samskipta við foreldra, senda upplýsingar, myndir og fleira í gegnum forritið. Á hverju ári fara elstu börnin á tveggja vikna sundnámskeið í Suðurbæjarlaug en áhersla er lögð á að nýta nærumhverfið. Eins er gott samstarf við íþróttahúsið á Strandgötu. Heimsækja reglulega dagdvölina í Drafnarhúsinu og bókasafnið.

Mikil áhersla er lögð á að starfsfólkinu líði vel í vinnunni. Bjóða upp á ávexti, eru í búningum þegar eru landsleikir o.fl. Starfsfólk er hvatt til að fara í gönguferðir í kaffitímum.

Að þessu loknu svaraði Dadda fyrirspurnum.

Fundi slitið með hefðbundnum hætti kl. 13:00.